《题黟令周君儒所藏清溪白云图》
元代·赵汸

结屋清溪上，白云与为邻。云影常在地，溪光净无尘。

馀晖及山常，晻映忘冬春。逍遥窗户间，亦足娱心神。

相望彭泽宰，仕止孰由人。忽忆桃花源，悠然思问津。

作者简介：（1319—1369）元明间徽州府休宁人，字子常。九江黄泽弟子，得六十四卦大义及《春秋》之学。后复从临川虞集游，获闻吴澄之学。晚年隐居东山，读书著述。洪武二年，与赵埙等被征修《元史》，书成，辞归，旋卒。学者称东山先生。有《春秋集传》、《东山存稿》、《左氏补注》等。